
Slika desno: POLJSKI PISAC KAZIMIERZ PRZERVA-TETMAJER 
proslavio je ove godine pedesetu godišnjicu svoga književnog rada 



RAZBOJNICI NA SUDU 


Išao je jednom Isus sa sv. Petrom kroz šumu, 
pa su se sreli sa tri razbojnika. Bilo je to negdje 
u liptovskim gorama ... 

»Hvaljen . . .« reče Isus i skine šešir. 

»Na vijeke vjekova!« odgovoriše razbojnici. 
»Kuda idete?« 

Isus htjede nešto odgovoriti, ali mu sv. Petar 
skoči u misli i reče: 

»Prosimo.« 

I pogledaše razbojnici obojicu i rekoše im: 

»Hajte s nama!« 

I okrene se razbojnik i reče drugovima: 

»Onaj stari će nam sjekiru nositi i drva cije- 
pati, a onaj mlađi će nam vatru praviti i poslu- 
živati nas.« I upitaju ih: 

»Hoćete li s nama?« 

Sv. Petar se počeše za uhom, jer je znao, da 
su to razbojnici, pa mu je kao svecu bilo vrlo 
neprilično ići s razbojnicima. Ali se za tim uhom 
nije jako počešao, jer se bojao Isusa, šta će on 
reći. A Isus kimne glavom i reče: 

»Dobro.« 

To je sv. Petru bilo čudno, ali nije se mogao 
usprotiviti. Bojao se i razbojnika, a i Isusa je 
morao slušati. I tako su mu pričvrstili torbu na 
leđa, a Isus je odrezao malo kruha. Imali su 
još samo malo hrane, jer su išli izdaleka. 

Idu oni tako, idu dobar komad puta, pa u jed- 
noj šumi razbojnici legoše pod stabla i zaspaše. 

I govori sv. Petar Isusu: 

»Hajde, da pobjegnemo, da ne upadnemo 
s njima u nekakvu stupicu!« 

Ali Isus nije htio na to pristati. Kad su se da- 
kle razbojnici probudili, pošli su dalje. 

Spuštalo se veče. Isus je nešto prigrizao, ali 
sv. Petru je bilo premalo. Svi su htjeli jesti — 
pa zar da umru od glada? 

I gle, pred nekakvim vratima leži čovjek. 

»Što ti je?« pita ga razbojnik. 

»Gladan sam,« odgovori starac. 


Napisao Kazimierz Przerva-Tetmajer 

I onaj mu razbojnik dade svoj posljednji ko- 
madić kruha, koji je još bio sačuvao. 

Idu oni dalje — preko širokog polja — puhao 
je hladan vjetar. I čuju, kako plače maljušno 
dijete. 

»Zašto plačeš?« upita ga drugi razbojnik. 

»£ima mi je.« 

I taj drugi razbojnik skine sa sebe kožuh, 
ogrne njim dijete, a on se tresao u košulji na 
zimskom vjetru. 

Idu oni dalje i vide, da gori kuća. Djeca pla- 
čući dozivaju: »Mama! Mamice!« 

A treći razbojnik videći to skoči kroz prozor 
u sobu, koja je bila sva u ognju, i iznese majku 
one djece dobivši kod toga strašne opekline. 

Otišli su dalje i ušli u jednu gostionicu, da. 
ondje prenoće. Ali krčmarica ih je prepoznala 
i prijavila sucu. Taj dođe s prisjednicima i lju- 
dima, te povezaše razbojnike, a s njima i Isusa 
i sv. Petra. Izvukoše ih iz gostionice i zatvoriše 
preko noći u podrum. Sv. Petar se ljutio, pa pro- 
mrmlja Isusu: 

»Nisam li ti rekao, da ćemo uz te razbojnike 
pasti u stupicu? Šta će sada biti s nama?« 

A Isus ne reče ništa, samo je palcem nešto pi- 
sao po zemlji. 

Drugoga dana izvedoše one razbojnike, Isusa 
i sv. Petra pred sud. U sudu su ih opkolili žan- 
dari i odveli ih u sudačku sobu, gdje su već sje- 
djeli suci. Bilo je sudaca isto toliko, koliko i 
razbojnika: tri. 

»Vi ste krali?« upita najstariji sudac. 

»Da.« 

»Podmetali ste vatru?« 

»Da.« 

»Ubijali ste?« 

»Da.« 

Isusa i sv. Petra nisu ništa pitali, ali razboj- 
nici su rekli, da su se s njima sreli, pa da su — 
htjeli, ne htjeli — morali ići s njima. 

»Što da im dosudimo?« upita najstariji su- 
dac suca na desnoj strani. 

»Smrt.« 

»Što da im dosudimo?« upita suca s lijeve 
strane, a on također reče: 

»Smrt.« 

»Vas trojica bit ćete obješeni,« reče najstariji 
sudac razbojnicima. »A vas dvojica možete ići 
kući,« reče Isusu i sv. Petru. 

Sv. Petar htjede odmah otići, ali Isus se sagne 
k podu i stane pisati. 

»Što to pišeš?« upita ga glavni sudac. 

A nisu prepoznali Isusa ni suci ni nitko drugi. 

»iPišem vašu osudu,« odgovori Isus. 

»Kako ti to možeš našu sudačku osudu pisati 
po podu?« 

A Isus digne glavu i pogleda ga slobodnim 
pogledom te reče: 

»Šta si jufer uradio?« 

Taj sudac problijedio, a Isus mu reče: 

»Gladnoga si kijačom otjerao od vrata . . .« 

Suci pogledaše jedan u drugoga, a i cijela je 
dvorana uprla pogled u tog suca. 

A Isus reče onomu s desne strane: 


»Što si jučer uradio? Nevino si dijete do krvi 
istukao . . .« 

Suci pogledaju s užasom jedan drugoga, a 
Isus se okrene k onomu s lijeve strane: 

»A što si ti uradio? Majku si iz vlastite kuće 
istjerao.« 

Čitava dvorana pogleda u tog suca. Nastade 
tišina. Isus se okrene k sv. Petru i reče: 

»Hajdemo!« 

I krasno svijetlo zasja oko njegove glave. 
Sad su tek razbojnici vidjeli, da je to Isus, pa 
padoše na koljena i zavapiše: 

»Gospode Isuse, Oče svijeta, blagoslovi nas!« 

Isus ih blagoslovi znakom sv. križa, i u isti 
tren se pretvoriše u tri stabla jabuke. 

Zatim Isus i sv. Petar iščeznuše. 

Narod je odmah razumio, da je to bio Bog, te 
razoriše sudačku kuću, da u njoj iza Isusa nitko 
više ne sudi, a pred stabla jabuka postaviše 
križ, koji do danas stoji. 

Ona tri suca prognaše iz grada. 

Tako je to bilo nekada. Ali danas više nema 
onako dobrih razbojnika, a ni Isus više ne hoda 
po svijetu u sandalama. 


Slavne Hrvatice 

IVANA BRLIĆ-MAŽURANIĆ 


Ivana Brlić-Mažuranić, unuka pjesnika »Smrti 
Smail-age Čengića«, prva je žena, koju je ove 
godine počastila svojim članstvom najveća naša 
kulturna ustanova — Jugoslavenska Akademija 



HRVATSKA KNJIŽEVNICA IVANA BRLIĆ-MAŽURANIĆ 


Znanosti i Umjetnosti. Od svih hrvatskih žena, 
koje se bave književnošću Ivana Brlić-Mažura- 
nić najjače se afirmirala u domovini i u stranom 
svijetu. Najveće priznanje kao vrsno umjetničko 
djelo stekle su njezine »(Priče iz davnine«, koje 
je izdala g. 1916., a koje su prevedene i na 
neke strane jezike. Engleski prijevod tih priča 
uspješno je i raskošno ilustrirao hrvatski slikar 
Vladimir Kirin. »Priče iz davnine« odlikuju se 
živahnošću pripovijedanja, neobičnom radnjom, 
koja posve prirodnim tokom teče, plastičnim 
momentima i živahnim čuvstvom. Te su priče 
prava poezija, namijenjena mladeži, ali rado za 
njom poseže i svaki, kome je ugodno prepu- 
stiti se čaru fantazije i osjećaja. Sve su »Priče 
iz davnine« savjesno študirane i promišljeno 
postavljene te se zbog njihova sadržaja i zbog 
visokih njihovih umjetničkih kvaliteta možemo 
s njima ponositi pred ostalim kulturnim naro- 
dima. Pogrešno je mišljenje, da za široke na- 
rodne slojeve i za djecu možemo dati bilokakva 
beletristička djela bez obzira na njihove estet- 
ske vrijednosti. I dječja i pučka književnost 
traži umjetnički stil i izražaj. A u tom%je velik 
uspjeh postigla baš naša književnica Ivana 
Brlić-Mažuranić. 

Rodila se u Osijeku, a udala u Brodu za dra 
V. Brlića. Tek kao udata žena dala se na omla- 
dinsku književnost i surađivala je u više hrvat- 
skih časopisa. Pored »Priča iz daljine« izdala je 
još i ove knjige: »Valjani nevaljani« (godine 
1902.), »Škola i praznici« (g. 1906.), »Slike« (g. 

1912. ), »Čudnovate zgode šegrta Hlapića« (g. 

1913. ), koje su dramatizirane i prikazivane u za- 

grebačkom kazalištu, »Knjiga omladini« (g. 
1923.). P. 

KAKO SAM POSTAO DALEKOVID 


Ima tome tri godine. Sjedio sam u svome kabi- 
netu i mirno čitao, kad mi prijaviše: Meyer. Mi- 
slio sam, da mi direktor Evenementa dolazi u 
posjete, i naredih, da ga puste unutra. 

Zavjesa na vratima diže se, i ja ugledah starca 
lijepa, svježa, rumena, čiju korektnost ublaža- 
vaše neki izraz blagonaklone visine. Osoba mi je 
nepoznata. Lijep okvir bijelih uvojaka, sive oči 
s ljubaznim blijeskom, košulja bijela kao snijeg, 
velik redingote krupna gospodara govore u nje- 
govu korist. Jedan mladić prati moga posjetioca, 
bez sumnje njegov tajnik. 

Došljak priđe s dobroćudnim osmijehom: 

»Molim vas dopuštenje, da ostanem pod šeši- 
rom,« reče familijarno, »jer se ničega ne bojim 
kao nazeba.« 

Prije nego mogoh odgovoriti, jedan cilindar 
široka oboda posadi se smjelo na lijepu glatku 
lubanju. Čovjek sjede, jednako obasjavan lijepim 
blagohotnim osmijehom. Očito je htio, da se 
osjećam kao kod kuće. Moje' je lice zacijelo iz- 
ražavalo iznenađenje. Čekao sam njegov govor. 

»Gospodine,« počne on, »najprije da vam za- 
hvalim, što ste me primili. To me nije iznena- 
dilo. Kod prijave ,Meyer’, svatko zna, što to 
znači.« Nijesam se mogao uzdržati, da se malo 
ne trgnem, i to nije umaklo mome posjetniku. 

»Vidim po vašem pokretu, da me poznajete«, 
nastavi on slatko odstupajući u skromnost. »Bio 
sam siguran za to. General barun H. i markiza 
Z. opet su me jutros uvjeravali, da sam najpo- 
znatiji čovjek u Parizu. Ali dosta sam govorio o 
sebi. (Radi se o vama. Odavna sam želio, da vas 
vidim. Svi vaši prijatelji kažu mi: ,Što ne idete, 
da ga vidite, to je divan čovjek, uživat će, da se 
razgovara s vama.’ Samo sam odviše zaokupljen, 
zar ne? Oprostite mi, što nijesam mogao doći 
ranije.« 

Bio sam i odviše voljan oprostiti čudnome go- 
stu, kad on najednom vikne tonom punim naj- 
prijateljskoga zanimanja: 

»Čekajte! A sad mi kažite, kako se osjećate?« 

Sasvim zbunjen i ne važući više svojih riječi 
odgovorim glupo: 

»Osjećam se dobro, hvala.« 

»Ah, gospodine,« vikne moj novi prijatelj, 
»kako sam zadovoljan, da to od vas glavom ču- 
jem. Vi dobro znate, da je zdravlje jednog čo- 
vjeka, kao vi što ste, dragocjeno za Francusku. 
To je sreća, da se držite. Štedite svoju snagu. 
Vi radite previše. Potrebni ste nam.« 

Izbačen iz kolosjeka i sav usplahiren slušam 
tu bujicu riječi vjerujući u neku zabunu i čekam 
kraj te pustolovine. 

No rječiti starac, kojemu se lice sja od rado- 
sti zbog dobrih vijesti, koje sam mu dao o svome 
zdravlju, nastavlja ne hajući za moje zaprepa- 
štenje: \ 

»Ja ću vam reći. Što treba najprije njegovati, 
to je vid. Ništa nije tako dragocjeno. Kako čo- 
vjek može raditi s lošim očima ili s nevaljalim 


Napisao Georges Clemenceau 
naočarima? Vi ste ugazili u pedesetu. Vaš vid 
mora da je počeo slabiti. Budite iskreni. Nemate 
li ništa u očima?« 

Da, kažem pravo, moj je vid pred nekoliko 
mjeseci malo popustio. Ali moj me posjetnik po- 
čeo uzrujavati. Ustao sam dakle i rekoh kratko: 

»Ne, ništa. Vidim vrlo dobro.« 

»To bolje,« odgovori tvrdoglavi govordžija, 
koji je ostao mirno, kao prikovan u svom naslo- 
njaču. »Dobro, kad imate dobre oči, pogledajte 
ovu rijetkost.« 

I ruka, s koje je skinuo rukavicu, turi mi pod 
noge najljepši Elzevir u najfinijem uvezu. 

Tek sam otvorio knjigu, kad mi čovjek ustavši 
stavi ruku na mišicu i progovori glasom najlju- 
baznijeg ukora: »Ah! Vi ste me prevarili! To nije 
lijepo. To ne bih bio očekivao od vas. Kako? Vi 
velite, da je vaš vid dobar, a razmak, na kojemu 
držite moju knjigu, da možete čitati slova, po- 
kazuje, da ste dalekovid, strašno dalekovid* moj 
gospodine. Vaša zjenica sasvim se sploštila. Kraj- 
nje je vrijeme, da se nešto učini, Ah, baš je ruž- 
no, što ste me prevarili.« 

Ne znam, što bih sve bio izmislio, da se ispri- 
čam. Ali nijesam imao kada tražiti isprike. 

Jedan centimetar nađe se pred mojim očima, 
i prije nego sam imao kad da se saberem, dalji- 
na moga vida bila je izmjerena i dokaz moje 
prijevare naučno uglavljen. 

»Broj 2314«, reče stari oštrim glasom tajniku, 
koji je šutio kao riba, tako da sam bio i zabora- 
vio njegovu prisutnost. 

Netom su te riječi bile izgovorene, već je mla- 
dić podigao plosnatu kutiju, koju je bio položio 
na pod, kad je ušao, razvio pred mojim zablije- 
štenim očima listove ispresavijene kao neki be- 
skrajni španjolski zid, koji je bliještao od nebro- 
jenih stakala, kojih su pokretni odsjevi ispunili 
sobu zrakama, što su titrale. 

Nijesam više ništa govorio sav satrt i poražen. 
Predao sam se na milost i nemilost. Onda moj 
neumoljivi dobrotvor ne mareći, što na zlo upo- 
trebljava svoju pobjedu i postupa sa mnom kao 
sa mrtvom stvari, nasadi mi bez riječi naočari 
nasred nosa. Divnog li čuda! Čitao sam elzevir- 
sko izdanje bez teškoće. Slova su iskakala pred 
moje oči s divnom jasnoćom. Koprena, koja je 
smetala već neko vrijeme mome vidu, a ja tome 
nijesam bio ni svijestan, počela se derati. Moje 
zadovoljstvo nije se moglo sakriti. 

No moj velikodušni prijatelj bio je skroman 
u svome triumfu. 

»Ova stakla ne mogu se nigdje naći. Proveo 
sam pola svoga vijeka izračunavajući njihovu 
debljinu i ispupčenost. Ne mogu se platiti suhim 
zlatom, jer za razliku od drugih ne umaraju vid. 
Ja sam učinio revoluciju. Mogu reći, da sam do- 
brotvor čovječanstva. Vaša zahvalnost za uslugu, 
koju vam činim, bit će sve veća od godine do 
godine. Ja vam ponosito proričem: vi nikad ne 
ćete zaboraviti Meyera.« 

Zaista taj vražji čovjek učinio mi je uslugu, i 
nijesam mogao sakriti svoga zadovoljstva. 

»Moram vas ostaviti. Vi ste sa mnom zado- 
voljni, i ja više ne ištem. Imam izvršiti jednu 
operaciju kod pukovnika V., koji me čeka.« 

Bio bi puki egoizam od mene ostaviti pukov- 
nika, da čeka. Meyer, koji nije skidao svog ci- 
lindra, takne ga lako desnom rukom i pokaže 
mi dvoje naočari, koje je ostavio na stolu: 

»Za vas će biti samo četrdeset franaka.« 

»O, nipošto,« odgovorim povrativši svoju iz- 
gubljenu energiju. »I polovica bila bi mnogo.« 

»Koješta,« reče Meyer. »Ja znam bolje, što 
me stoje. Ja ih fabrikujem sam osobno, razumi- 


jete li? Mislio sam, da ste nesposobni cjenkati 
s.e za tu sitnicu, kad vam činim toliku uslugu.« 

Nije dovršio svojih riječi. Očito ga je boljelo 
moje skupijaštvo i poštedio me je iz sažaljenja. 
I mene je bilo sram, što sam se bio usudio prko- 
siti. S pokretom uvrijeđenog dobročinstva reče 
sasvim tiho: 

»Dajte brzo trideset franaka, pa idem.« 

Od toga dana ja sam dalekovid. 

Treba li da kažem, da sam, kad sam razbio 
jedno staklo na naočarima tog Meyera, vrlo ga 
lijepo zamijenio za dva franka? 

O Semiti, na koje cijeli svijet mrmlja, ima li 
igdje Arijac, koji bi vas mogao natkriliti ? 


Narodna priča iz Bosne OTAC 1 SIN PUTNICI 

Zabilježio Ante Šimčik 


Bio otac i sin. Svuda su putovali. Napokon se 
stanu vraćati kući. Na putu zastane sin da odsi- 
ječe drenov štap, da se brane od pasa, ako bi 
gdjegod nasrnuli na njih, pa tako izostane iza 
oca. Otac odjuri, a sin ti za njim poleti kao puš- 
čano zrno. Nigdje ga! Izgubi se sin u nekoj 
šumi. Luta tamo amo kao mahnit, dok nagazi na 
raskršće. Tu mu se ukažu dva puta: jedan s de- 
sne, a drugi s lijeve strane. Dugo je premišljao, 
kuda će okrenuti. Najposlije odsiječe da krene 
na desno, pa što mu Bog i sreća da. Noć ga sti- 
gne. Tama je rasvijetljena mjesečinom, pa mu je 
lakše. Dogodilo se nekako oko uštapa. Idući 
ugleda vatru, gdje se podaleko svjetluca. Obra- 
duje se misleći, da će tamo naći oca. Prevari se. 
Kad se približi, ima šta vidjeti: vatra gori, a oko 
nje se skupila četa hajduka. Svi pod oružjem. 
Ovan im se okreće na ražnju, a oni piju. Za nji- 
ma postavljeno bure rakije, pa plošku po plošku 
donose i iskapljuju. Videći sin, na što je naba- 
sao, okani se od straha, stane mu se kosa ježiti 
na glavi. 

»Tko si i šta si? Šta te je dotjeralo do nas? 
Da nisi uhoda? Kazuj, more, ili ću ti sad otki- 
nuti glavu kao pijevcu!« zagrmi jedan između 
njih, crn kao gavran, čupe mu se objesile do 
pasa, oči iskolačio, kao da će ga proždrijeti. Di- 
jete šuti, ama ni riječi, nego kao prut strepi 
od straha i gleda, što će ga sad stignuti. 

»Dajte mi ga da ga posij ečem!« dreknu drugi. 
• »Nemoj tako, jadan bio, nego neka ga jedan 
od nas, koji može najbolje u vis baci, a ja ću ga 
na sablju dočekati!« povikne opet treći. I tako 
se svi izredaju podjeljujući mu darove gori od 
gorega, a samo harambaša šuti, — kuša, kako 
je koji stao. Napokon skoči na noge kao bije- 
san, pa se prodre, da šuma zaječi: 

»Ne ćemo, dobri ljudi, tako. Ništa vam nije 
dijete krivo! Možda je zašlo. Vi ste ga uplašili, 
pa ono ne smije pisnuti!« 

»Pitajmo ga polaganije!« poviču svi ko jedan. 

»Dobro«, reče harambaša. Pošto su ga tako 
zapitali, on makar mucajući kaza im sve, što 
je i kako je. 

»Neka ga jedan vodi na pravi put, da može 
upraviti k hanu; možda mu je ćaća tamo!« reče 


harambaša. Ušute svi. Pošto im je ovan bio 
gotov, skinu ga s vatre i zaokruže oko njega. 
Za čas mu kosti ugledaju, a i dno bureta počne 
provirivati. Sve to sin gleda. Kad sve smire, 
onda skoči jedan, pa bure u jednu ruku, a dru- 
gom spodbije dijete. 'Ono se nanovo prepane mi- 
sleći, da će mu sad odletjeti glava. Dovuče ga 
onaj na neki brijeg, pa sjede da malo oduši. 
Nakon nekoliko časaka poviče: 

»Ulazi, dijete, u bure, da te spremim ocu!« 

»Za boga, kako, hoću li se udušiti?« odgovori 
dijete plačući. 

»Ne galami mnogo, bre, nego slušaj, što ti 
reknem!« zagrmi hajduk. 

Dijete se počne uvlačiti, ali ne može da stane, 
pa ne može. Dok ti ovaj skoči, pa ga strpa na 
silu, te ga zakuje i zavaljuka niz brdo. Sleti bure 
na ravan, pa se napokon zastavi. Dovaljalo se 
blizu neke kuće, pa ga vaška opazila, te stala la- 
jati. Srećom bilo je bure šuplje na poklopcu, pa 
je dijete moglo disati i viriti na polje kroz rupu. 

Vireći gleda, šta se radi, i premišlja, gdje bi 
mogao sada biti, dok doleti ona vaška uprav do 
bureta, pa nasrne kao vuk. Dijete joj nekako 
ugrabi rep kroz onu rupu, a vaška poleti i po- 
vuče za sobom bure skevćući, dok opali buretom 
o jedan kamen, rep se s vaške odvali, a i kapak 
od bureta odleti, te se tako sin rastavi s bure- 
tom. Sad je veseo, kao da se posve spasao i s 
ocem sastao. Pođe dalje tražiti oca. Ugleda ne- 
kakvu veliku kućetinu, pa upravi put k njoj. Kad' 
dođe pred vrata, reče: 

»Dok su ovdje ovako velika vrata, bit će han, 
a može biti, da mi je i otac ovdje pao na ko- 
nak.« To rekavši sam sebi, zalupa na vrata, a 
netko mu se projavi: 

»Tko je?« ... 

»Otvori, da noćim«, poviče sin. 

»Ne smijem u ova doba otvarati hana,« javi 
mu se isti. 

»Otvori, bolan, imam ja tu oca, a evo je već 
u zora zarudjela, naskoro će i svanuti!« odgo- 
vori mu sin gotovo kroz plač. Na te riječi pro- 
budi se otac, sleti brže bolje na hanska vrata, 
pa zagrli sina lijevajući suze radosnice... 


426 


UZGOJNA ULOGA OBITELJI 


Roditelji su po Božjem i prirodnom zakonu 
najpozvaniji i prvi uzgojitelji svoje djece. Uzgoj 
podmlatka je njihovo najpreče pravo i njihova 
najsvetija dužnost, kako nam povijest čovječan- 
stva potvrđuje gotovo na svakoj stranici. 

Ali uzgojna vlast roditelja nije neograničena, 
nego je omeđena svrhom uzgajanja, pravom dje- 
ce na uzgoj, pravima zajednice na svoje članove 
j napokon zakonima ćudorednoga reda i pro- 
vidnošću Božjom iznad svega. 

Roditelji nijesu gospodari djece. Ne može se 
reći, da djeca potpuno pripadaju roditeljima. Ro- 
ditelji su samo odvjetnici i zastupnici svoje djece 
pred društvom i Bogom. 

Ipak su roditelji, koji čestito živu u braku, 
najprirodniji uzgajatelji svoje djece. Nitko ne 
može dublje od njih shvatiti bit njihove djece. 
Intimno i trajno življenje u zajednici daje rodi- 
teljima neprekidnu priliku opažanja i individual- 
noga postupanja prema djeci. Sklonost roditelja 
prema djeci i briga za njihov uzgoj su zajam- 
čene prirodnom ljubavlju vlastite djece i njihove 
sreće u budućnosti. Dijete nije nikome privrženije 
nego svojim roditeljima. 

No te prednosti mogu ipak biti oslabljene i 
bez vrijednosti, ako roditelji nedovoljno poznaju 
sami sebe ili su opterećeni taštinom odnosno na- 
opakom ljubavlju prema svojoj djeci, pače još 
krupnijim manama, koje lako opažaju i s,ama 
mala djeca, kao međusobnim ponižavanjem oca 
i majke, njihovim suparništvom u borbi za sim- 
patije djeteta 'ili čak nepravednim zapostavlja- 
njem odnosno maženjem jednoga djeteta pored 
ostale, djece.. 

Roditelji su najjači i nhjođsudniji uzgojni čim- 
benici za svoju djecu i onda, kad to ni ne slute. 
Djeca uče i usvajaju za sav svoj život od svojih 
roditelja i dobro i zlo. Ponašanje i razgovori 
roditelja, njihove navike djelovanja i življenja 
i stotine drugih »sitnica« živ su predmet zapa- 
žanja i oponašanja kod djece? Roditeljski se da- 
kle uzgojni utjecaj na djecu 
vrši svijesno i nesvijesno. Svi- 
jesni je utjecaj redovno po- 
voljan, a nesvijesni je ponaj- 
više sumnjive vrijednosti. Dje- 
ca vide i čuju sve, a roditelji 
nijesu nikada dovoljno opre- 
zni, da nehotice ne uzgajaju 
slabo ili zlo. 

U tome teškom i odgovor- 
nom zadatku roditeljima je 
potrebna pomoć sviju dru- 
štvenih jedinica, naime opći- 
ne, države, crkve i dobrotvor- 
nih zajednica. Čitavo društvo 
treba roditelje kao najpozva- 
nije i najkvalificiranije uzga- 
jatelje djece da podupre i da 

Slika desno : HRASTOVI — Naslikao fran- 
cuski umjetnik Thćodore Rousseau 


Napisao Nikola Žic 
ih opskrbi svim sredstvima za ispunjavanje nji- 
hove uzgojne dužnosti, a u slučaju potrebe mora 
ih također prisiliti na vršenje dužnosti podesnim 
načinom. 

Bezuvjetna predpostavka uspješne suradnje 
oca i majke jesu skladan postupak njihov u pra- 
vima i dužnostima uzgajanja, uporedan sklad u 
svima osnovnim pitanjima uzgoja, dakle i u sred- 
stvima i u cilju, jednakost nazora i prakse u pi- 
tanjima ćudoređa i religije. Ta jednodušnost 
mora biti takva, da ni djeca ne mogu zamijetiti 
nikakvih razlika. 

Današnji je život tako raznolik i ispunjen to- 
likim brigama za gospodarski opstanak, da mno- 
gi roditelji ne mogu sami vršiti svoju uzgojnu 
službu potpuno. Stoga su upućeni na uzgojnu i 
obrazovnu suradnju društva. S njime moraju da- 
kle podijeliti svoju uzgojnu dužnost, a i svoje 
uzgojno pravo. Ali im i u tome slučaju ostaje 
jedna važna obveza: s organima tih društvenih 
ustanova za uzgajanje njihove djece podržavati 
neprekidne i što jače veze, da škola uzmogne 
dati svemu podmlatku ono, što pojedini roditelji 
ne mogu. Pri tom će dakako čuvati i visoko cije- 
niti ugled i rad učitelja i zavoda pred svojom 
djecom, ali se ne smiju odreći prava i riješiti 
dužnosti, da budno paze i odlučno spriječe, ako 
bi nastala pogibelj, da im djeca pod vodstvom 
toga sekundarnog uzgojnog čimbenika zastrane 
ili čak zahire. U tome je pun smisao plemenite 
zajednice doma i škole. Na kraju smo školske 
godine. Škola vraća djecu roditeljskom domu. 
Roditelji preuzimlju djecu i svu uzgojnu brigu 
do buduće školske godine. Neka mjeseci praz- 
nika ne budu mjeseci praznine. Neka veliki škol- 
ski praznici ne poruše ono, što je školska go- 
dina s teškom mukom sazidala. 


Slika na omotu: 

U divljoj šumskoj prirodi 

Filmska glumica Silvlja Sldney 
Foto Paramount 

Iz povijesti slikarstva 

PRERAFAELITI I FONTAINEBLEAU-OVCI 


Slika lijevo : 

KRAJOLIK 

Naslikao engleski majstor John Constable 


ba proti njima bila ogorče- 
na i majstori su s radošću 
dočekali svaki glas, koji je 
ustajao proti suhoparnom 
akademskom dogmatizmu. 
U Engleskoj su najodlučni- 
ju borbu proti akademizmu 
poveli polovicom devetnae- 
stog stoljeća umjetnici, ko- 
ji su poznati pod imenom 
»Bratstvo prerafae- 
1 i t a«. To se »bratstvo« 
osobito borilo proti forma- 
lizmu akademske umjetno- 
sti i htjeli su da svojim li- 
kovima dadu dublji duševni 
život. Borili su se proti bo- 
jama, kopiranim sa mrtvih 

Klasicistički idealizam i romantička fantastič- 
nost, koji su ostavili vidnih .tragova u slikar- 
skim nastojanjima evropskih naroda, nišu našli 
jačeg odjeka na otoku Velike Britanije. Englezi 
se nerado udaljuju od realnosti — i u samoj 
umjetnosti! Stoga svi oni zanosi kontinentalnih 
Evropljana za antiku nisu mogli da' u svoje ko- 
lo privedu i zadrže engleske majstore. A i povi- 
jesno slikarstvo romantike nije ih odvlačilo u 
daleku prošlost: uvijek su im najvažnije bile 
realne činjenice suvremenog života. 

U najslavnijoj epohi engleskog slikarstva 
(Reynolds i Gainsborough) dominirao je por- 
tret, koji sili umjetnika da promatra zbilju, da 
je proučava i prikazuje. Na tim se osnovicama 
nastavljala kasnija engleska umjetnost, a kon- 
cem 18. stoljeća obogatila se i još jednim ele- 
mentom, koji također sili umjetnika na prouča- 
vanje zbilje, — a to je pejzaž (krajolik). Može- 
mo reći, da baš s pejzažom nastaje slikarstvo 
novih vremena i da su se baš putem pejzaža ot- 
krivale nove slikarske vrijednosti: svjetlost, 

zrak, boja! — Začetnik novog, modernog pej- 
zaža u engleskoj slikarskoj umjetnosti bio je 
John Crome (rodio se g. 1769., a umro g. 1821.), 
no pravu mu je vrijednost i značenje dao John 
Constable (rodio se g. 1776., a umro god. 
1837.), koji neumorno izučava prirodu i poseb- 
nim je načinom interpretira, tako da se u mno- 
gočem dodiruje s kasnijim impresionistima. 

Takva umjetnička nastojanja i novi duh, koji 
je spoznao, da se i u modernom životu nalazi 
vrelo slikarskih motiva, sve su sile upotrijebili, 
da se umjetnost oslobodi ukočenih propisa aka- 
demizma. Akademije su sa svojim ustaljenim na- 


amor i PSIHA 

Naslikao engleski prerafaelitski umjetnik 
Edward Burne-Jones 


Napisao Luka Perinić 
ukama o umjetnosti i receptima o izradbi umjet- 
ničkih djela priječile svaki slobodan razmah 
snažnih slikarskih individualnosti. Njihovi su 
okovi bili preteški za umjetnika, kojemu je slo- 
boda prvi uvjet svakog stvaranja. Zato je i bor- 




platna po galerijama, a naglašavali su sve- 
strano proučavanje prirode. Borili su se 
proti rafiniranosti i vanjskih efekata, do 
kojih je nužno dovodilo oduševljenje za 
Rafaela i njegov vijek, pa su se obraćali 
onim majstorima prije Rafaela-, »prerafaeli- 
tima«, koji nisu toliko savršeni u formi, ali 
su zato spontaniji u osjećaju, iskreniji, pri- 
rodniji. 

Nije to prvi slučaj u povijesti slikarstva, 
da su se moderni umjetnici oduševljavali 
za prerafaelite. Poznato je, da su se na- 
dahnuli na njihovim umjetninama i »naza- 
renci« t. zv. »Braća sv. Izidora«. Engleski 
prerafaeliti nadovezali su na umjetnost 
»nazarenaca«, a jedan od njih — Hol- 
m a n Hunt (rodio se g. 1827.) posve se 
stavio u službu kršćanstva (poput Over- 
becka). Pored Hunta začetnici su prerafa- 
elitizma John Everett M i 1 1 a i s (rodio se 
g. 1829., a umro g. 1896.) i Dante Gabriel 
Rossetti (rodio se g. 1828., a umro g. 
1882.). Millais je osobitu pažnju posvetio 
realističkim tendencijama i produhovljen ju 
osoba, koje slika; Rossetti — potomak ta- 
lijanske porodice — više je mistik, više sen- 
timentalan i sladunjav, a stvorio je onaj 
toliko popularan prerafaelitski ženski tip: 
pun nježnosti, s dugim haljinama, s viso- 
kim pašom, po kojemu se udešavala čak i 
moda ondašnjeg vremena! Taj njegov žen- 
ski tip su Edvvard Burne-Jones i Walter 
Crane toliko popularizirali, da je postao 
od značajnog utjecaja nesamo u slikarskoj 
umjetnosti, nego i u životu, jer se sav on- 
dašnji elitni ženski svijet nastojao prila- 
goditi takvom »tipu ljepote«. Time se pr- 
votno nastojanje engleskih prerafaelita, 
koje je bilo od velikog značenja za slikar- 
stvo, razvodnilo i pomalo degeneriralo. 

INo zdrava misao engleskog prerafaelit- 
stva našla je odjeka i kod drugih naroda, 
napose kod Francuza, kojima su se prese- 
lili neki engleski majstori i pobudili interes 
za svoju umjetnost putem raznih slikarskih 
izložbi. Duh, koji je donio engleski prera- 
faelitizam, i u Francuskoj se najprije obra- 
tio krajoliku, pa je tu priroda zahvaćena 
na nov i originalan način. Od tada datira 
t. zv. paysage intime (intimni krajolik), koji 
se rodio u francuskom selu Barbizonu . . . 
God. 1830. krenula je skupina mladih Fran- 
cuza iz Pariza, da ljetuju u šumi Fontaine- 
bleau, daleko od civiliziranog svijeta, u in- 
timnom zakutku sela Barbizona. Ti su mladi 
umjetnici slikali Božju prirodu, neizobli- 
čenu, nepatvorenu, i u njoj su otkrivali no- 
vu boju i svjetlost i nove zanose. Vodio ih 
je Theodore Rousseau (rodio se god. 
1812., a umro g. 1867.), Čamile C o r o t 
(rodio se g. 1796., a umro g. 1875.), Nar- 
cissus V. D i a z (rodio se g. 1807., a umro 
g. 1876.). Jules D u p r e (rodio se g. 1812., 



DANTEOV SAN - Naslikao D. Gabriel Rossetti 


a umro g. 1889.), Charles F. Daubigny (rodio se 
g. 1817., a umro g. 1878., Constantin Troyon (ro- 
dio se g. 1810., a umro g. 1865.) i drugi. 

Svaki je od njih pridonio nešto posebno u afirma- 
ciji nove umjetnosti pejzaža, barbizonske umjetnosti. 
Između njih je naročito popularan u širokim sloje- 
vima Jean Frangois Millet, koji je u pejzaž unio 
osobe, koje su s njime srasle. U seljački pejzaž stav- 
lja seljaka i po prvi put ga u povijesti slikarske 
umjetnosti ne uzima s pogrešne perspektive kao za- 
ostalo i komično stvorenje, nego kao biće, u kojemu 
je personificirana snaga rođene grude, biće s dubo- 
kim duševnim životom.- Millet nam iznosi seljaka i 
seljački život s puno dostojanstva i ozbiljnosti, s mno- 
no ljubavi i shvaćanja, te je preteča idejnih pravaca, 
koji će u budućnosti naglasiti socijalne momente u 
slikarstvu. Osobito je poznata njegova slika »Ange- 
lus«, gdje su seljak i seljakinja zastali u poslu na nji- 
vi, da se pri zvucima »Pozdravljenja« pomole Onome, 
koji vedri i oblači i koji čini, da nam zemlja daje bo- 
gate plodove i stostruko nagrađuje našu muku i 
trud . . . Millet s drugim majstorima svoga doba, koji 
su se predali drugim strujama, približio je umjetnost 
životu i pomogao da se još snažnije ustalasa umjet- 
nički interes i traženje novih izražajnih forma. 


Slika dolje: ANGELUS — Naslikao Jean Franpois Millet 




Slika desno: 

NARODNE PLESOVE PLEŠU U NARODNIM NOŠNJAMA 
UČENICE III. RAZREDA GIMNAZIJE ČASNIH SESTARA 
MILOSRDNICA U ZAGREBU 




DESETA GODIŠNJICA GIMNAZIJE ČASNIH SESTARA 

MILOSRDNICA U ZAGREBU 

192P./27. - 1 936./37. 


Velika je blagodat sviju zagrebačkih rodite- 
lja, a i mnogih izvan Zagreba, što mogu svoje 
kćeri, koje hoće da dadu na gimnazijske nauke, 
povjeriti odgoju u gimnaziju časnih sestara mi- 
losrdnica. Kolika je to blagodat, to znadu cije- 
niti nesamo katolički roditelji, nego i mnogi od 
onih, koji inače katoličkim nazorima na svijet 
baš nisu skloni, ali kad se radi o tom, da njiho- 
vo dijete, njihova kćerka dobije odgoj, kakav 
najviše priliči djevojci, te da bude sačuvana od 
loših utjecaja, koji se opažaju na mnogim dru- 
gim srednjim školama, osobito na onima, gdje 
muška i ženska mladež ide zajedno u školu, ta- 
da takvi roditelji ipak svoje dijete povjeravaju 
skromnim, dobrim, bogobojaznim sestrama mi- 
losrdnicama. Hvala Bogu, da imademo bar žer 
sku katoličku gimnaziju, kad muške (osim nad- 
biskupske, koja je ograničena samo na sveće- 
nički pomladak) nemamo, a toliki i za takvom 
čeznemo! 

Još prije deset godina nije ni ove ženske ka- 
toličke gimnazije bilo. Ali dobre i brižne sestre 
milosrdnice osjetile su veliku potrebu, da i 
takvom školom ispune nedostatak u hrvatskom 
katoličkom životu. I u jesen g. 1926. otvoriše 
svoju gimnaziju. Odmah na prvi mah upisalo se 


140 učenica. I s Božjom je pomoću rad na tom 
polju sretno započet. 


PROSTE VJEŽBE IZVODE UČENICE I. RAZREDA 


Sada je ta zagrebačka gimnazija časnih se- 
stara milosrdnica navršila deset godina svog op- 
stanka. Od godine do godine množio se u njoj 
broj učenica, pa evo u desetoj godini broji ni- 
šta manje nego njih 850 na broju. 

Za toliki broj, koji će, ako Bog da, bivati i 
sve veći, nemaju časne sestre milosrdnice više 
ni dovoljno prostorija u dosadašnjoj zgradi, a 
niti je cijela zgrada takva, da bi odgovarala sve 
razgranjenijim i većim potrebama gimnazije. 
Već se nekoliko godina govori o nadogradnji i 
povećanju dosadašnje gimnazijske zgrade. Ali 
takva bi nadogradnja imala samo privremeno 
značenje i za nekoliko bi godina gimnazija opet 
imala da riješi nova pitanja svoga razvoja i 
proširenja. Zato su se časne sestre milosrdnice 
odlučile na vrlo smion, ali i potpuno opravdan 
korak: na gradnju posve nove gimnazijske zgra- 


l Slika lijevo: 

.VJEŽBE S TENIS-Ef EETlMA lZVCTE l'ČI MCE II. P/ZIITA 
GIMNAZIJE 

Slika lijevo: 

PRIZOR IZ KANTATE K DESETOJ GODIŠNJICI SASTAVLJENE 
OD Č. S. BOGOLJUBE JAZVO I IZVOĐENE UZ SIMBOLIČKE 
RITMIČKE VJEŽBE UČENICA VI. I VII. RAZREDA 


Glazba od č. s. Lujze Kozinović, gimnastičke vježbe od Vere 
Roksaiidić, a pjevačkim zborom dirigirala č. s. Aurora Dočkal 


de. Deset je godina gimnazija časnih sestara mi- 
losrdnica proživjela u dosadašnjoj zgradi u do- 
sta stisnutim prilikama, još će tako morati biti 
i u jedanaestoj godini, a u dvanaestoj će uz Bo- 
žju pomoć već ući u novi modernu zgradu, gdje 
će se nesmetano moći razviti u najveći srednjo- 
školski zavod grada Zagreba, kao što je najbo- 



VJEŽBE S UŽETIMA IZVODE UČENICE II. RAZREDA 


lji već i sada. Želimo tom pothvatu potpun us- 
pjeh. Nova će gimnazija časnih sestara milosrd- 
nica biti na Savskoj cesti, nešto po strani od 
središta grada, što ima svakako svojih predno- 
sti a li i nedostataka. Trebat će se naviknuti, da 
djeca idu u taj dio grada u školu, no naviknut 
će se na to i djeca i roditelji. Taj je dio grada 
u najvećem razvoju, te za koju godinu ne ćemo 
više ni osjećati, da nije u središtu, kao što je 
u središtu dosadašnje mjesto gimnazije sestara 
milosrdnica. 

K proslavi 10. godišnjice svoje gimnazije pri- 
redile su učenice 17. svibnja svečanu izvedbu s 
krasnim pjevačkim i gimnastičkim nastupima, 
te donosimo s te izvedbe nekoliko slika. Svi su 
dijelovi programa bili lijepo izvedeni i izazvali 
udivljenje roditelja, koji su se bili sabrali, da i 


sami sa svojom djecom proslave jubilej njihove 
gimnazije. Bio je nazočan i hrvatski metropoli- 
ta preuzv. g. dr Antun Bauer, nadbiskup zagre- 
bački. Vrhunac je programa bila izvedba neke 
vrsti prigodne kantate k desetgodišnjem jubi- 
leju, spjevane od ravnateljice gimnazije č. s. 
Bogoljube Jazvo i uglazbljene od č. s. Lujze 
Kozinović. Pjevao ju je pjevački zbor gimnazi- 
jalki uz pratnju vojničke glazbe, a divne misli, 
koje su upletene u riječi i glazbu tog djela, bile 
su i vidljivo iznesene u ritmičkim prizorima uče- 
nica VI. i VII. razreda. Samo to djelo i njegova 
izvedba bila je doista najljepši odraz života, 
težnja, ideala i uspjeha ovoga katoličkog sred- 
njoškolskog zavoda, kojemu daj, Bože, i u dru- 
gom deceniju još i većih uspjeha! 

Dr Josip Andrić 

NAJVEĆA ROBIJAŠNICA SVIJETA 

Sovjetska je Rusija najveća robijašnica svijeta, 
jer je to zemlja, u kojoj nema slobode misli, 
slobode riječi ni slobode rada. Komunisti nam o 
Sovjetskoj Rusiji pripovijedaju kao o »zemalj- 
skom raju«, a malo je ljudi, koji poznaju pravi 
život o toj zemlji. Zato svak treba da pročita 
roman-reportažu o životu u Sovjetskoj Rusiji, 
koji je napisao Solonjević, a izdala Knjižnica 
Dobrih Romana (Zagreb, Trg kralja Tomislava 
21) pod naslovom: »Rusija u konclogoru«. 



Slika desno: 

SKUPINE S KOTURIMA IZVODE UČENICE IV. RAZREDA 
Sve slike foto „ Obitelj “ 

Mali roman »Obitelji 


BORISOVA DRUGA MAMA 


I. 

One noći, kad se Lina vratila kući, bilo je sve 
tako tiho kao i onda, kad je odlazila. Čulo se 
samo tapkanje nogu konja, koji su odlazili u 
staju, a kašljucanje kočijaša, koji je spremao 
gunjeve s kočije, kojom se dovezla. 

Kad je ono otišla, bilo je sve isto tako kao i 
danas, i ona se tome čudila. Žurila je širokim ka- 
menim stubama u prvi sprat, gdje se nalazila 
njena soba. Otključa vrata tiho i uđe u sobu. U 
njoj je vladala sveta tišina i osjećao isti onaj 
miris kao i onda, kad je odlazila. Samo su vaze 
bile onda pune cvijeća, a sada su prazne. I Linino 
je srce bilo prazno. 

'Noć je. Topla ljetna noć. Lina otvori prozor, 
i u sobu se ulije val svježega zraka zajedno s tiši- 
nom. Lina nije znala, zašto je tako tužna. A tako 
se veselila rodnome kraju! Baci se napola obu- 
čena u udobni meki naslonjač i zaklopi oči. 

Nekad? Što je bilo nekad s malom Linom u 
ovom naslonjaču? Nekad je znala plakati dugo 
i slatko naslonjena u sumraku. Bila je mlada, 
nježna djevojka s puno lijepih sanja, koja je u 
ovoj starinskoj vili proživljavala svoje najljepše 
dane. A sada? 

»Fuj !« promrsi Lina naglas i sama se prestraši 
toga, jer su to bile prve riječi, koje je izgovorila 
u svojoj sobi nakon tri godine. Ali unatoč toga 
promrsi još jednom glasnije: »Fuj!« Kad je od- 
lazila, išla je s puno nada, a vratila se evo razo- 
čarana. I sad u tihoj noći stale su joj se redati 
pred očima slike iz prošlosti . . . 


Kad je morala ostaviti svoje rodno mjesto, 
bilo joj je 18 godina, a živjela je sa starim uja- 
kom i tetkom. Majka, svjetska dama, nije htjela 
ni za živu glavu ostaviti glavni grad, kad joj je 
liječnik rekao, da je Lini potrebna promjena 
zraka. Lina, boležljiva mala djevojčica bila je 
poslana u malo mjesto L., u kojem se i rodila, 
k starom ujaku i tetki, koji su tamo posjedo- 
vali vilu. Tu je ostala do svoje osamnaeste go- 
dine — posjećivana katkada od majke i sestre 
— pod brižnom paskom svojih rođaka Najed- 
nom dobije poziv od majke, da dođe u Z., jer 
je čeka iznenađenje. 

I ona se ni ne sluteći, da je to posljednji put, 
oprostila kao djevojka od svoje mile sobice. Iz- 
nenađnje bilo je živo biće: mladi trgovac od 
kojih 30 godina, udovac Vladimir Sušin. Još 



Hiljada je bolesti a jedno zdravlje! 


V 

Bili zdravi ili bolesni, ako još ne poznate Raden- 
sko ljekovito kupalište, tražite kartom prospekte 
i upute: Uprava Radenskog kupališta, Slatina 
Radenci (kod Maribora). 

Direktan vagon iz Zagreba do samoga kupališta. 


Napisala V. Jakšić 

prije nego ga vidjela, ocrtala joj je majka sve 
njegove strane hvaleći njegovo dobro materi- 
jalno stanje. Na koncu joj je rekla, da bi bilo 
dobro, da za njega pođe, ako se bude ona nje- 
mu svidjela i on joj. Njegovi roditelji živo žele, 
da se on oženi, jer je previše osamljen. Prvi put 
ga je trebala vidjeti na čajanki, koju je prire- 
dila njena majka. Djevojka je gorjela od ra- 
doznalosti, ali sva ta njena radoznalost iščezne 
u onaj mah, kad ju je pogodio njegov hladni 
pogled. Bio je inače lijep čovjek, visok, smeđo- 
kos, sa velikim sivim očima, koje bi bile vrlo 
lijepe, da nisu tako hladne. Cijelo njegovo lice 
iznakaživale su dvije ironične zlobne crte oko 
ustiju. Mladi čovjek trsio se, da bude prijazan 
i nježan, ali mu je to slabo uspijevalo, jer je iz 
njegove osobe izbijala neka hladna struja. 

Lina se okrene k majci i reče: 

»Nikad!« 

Majka se nasmiješi i reče: 

»Predomislit ćeš se, Lino!« 

Lina je te riječi dobro zapamtila, i činilo joj 
se, da ih ne će nikad zaboraviti. Kad se na kon- 
cu našla sama s njim u pokrajnoj sobi, oslovi 
je on hladno: 

»Gospođice, vaša majka vam je sigurno re- 
kla, da su moji roditelji odlučili, da vas uzmem 
za ženu, a na to ih je potaknula ponuda vaše 
majke. Ja se kao poslušno dijete (i tu se ironično 
nasmiješi) pokoravam rado odredbi svojih ro- 
ditelja, a mislim, da i vi isto tako.« 

Stajao je čekajući odgovor pred Linom, koja 
je sva drhtala gledajući ga preneraženo, dok na 
koncu nije bez riječi briznula u plač. Nato je 
čula reski suhi glas, koji je izgovorio: 

»Nadam se, da ne ćete praviti scena!« 

Nato ga je pogledala od groze raširenim oči- 
ma i prije nego što je nanovo briznula u plač, 
on se poklonio i bez riječi izašao iz sobe. 

Iza toga slijedili su dani, u kojima se Lina 
očajno borila protiv toga, da postane njegova 
žena. No njezina mama je bez obzira na njene 
suze i molbe pripravljala skoro vjenčanje. Jed- 
noga joj je dana Vladimir najavio, da joj ima 
nešto važno reći. Lina je bila radoznala. Toga 
je dana bio bljeđi nego obično i govorio je mno- 
go blaže. 

»Dakle ovo moram, da vam kažem radi rav- 
njanja. Ja sam svoju pokojnu ženu ljubio iznad 
svega i ne bih želio, da mi je vi kada spome- 
nete, a naročito ne s kakvim spočitavanjem. Ni- 
jedna žena prije ni kasnije ne će moći da mi 
svojom osobom istisne ni trunak osjećaja iz 
duše, koja još uvijek ljubi samo nju Što ka- 
žete na to?« 

»Samo hvala, gospodine, na ljubaznosti!« od- 
govori ona. 

»Da, i onda još nešto!« nastavi Vladimir. »Ja 
imam sina.« 

»Sina?« prenerazi se Lina. 

»Da. Što se čudite? U porodu mi je umrla 
žena. Mojem sinu je sada šest godina i nalazi 
se kod mog brata na moru.« 

»Nadam se, da se ne ću trebati truditi oko 
njegova odgoja,« uleti mu u riječ Lina sva 
dršćući od srdžbe. 

Vladimir je očekivao od Line, da će se zani- 
mati za njegovo dijete i da će ga zavoljeti. 
Mislio je ovom svojom ženidbom svome sinu 
naći majku, a da će sebi naći družicu, nije ni po- 
mislio, jer je bio uvjeren, da nijedna žena nije 
tako lijepa i mila i pametna kao njegova po- 
kojnica. Bio je uvjeren, da nijednu ne bi mo- 
gao voljeti. Kad je čuo Linine posljednje riječi, 
odluči da sina uopće ne dovede kući. Zato joj 
odgovori: 

»O ne! iPobrinio sam se, da oslobodim te brige 
svoju buduću gospođu. Boris ima odgojitelja!« 

»Hvala vam i na tome!« odgovori mu ona. 

Gorko plačući pričala je to Lina svojoj majci 
i na koncu dodala: 

»Vidiš, mama, sad i sama, da za tog čovjeka 
ne mogu poći. Tako mi je jasno izjavio, da me 
ne će nikada voljeti.« 

»To se sve promijeni u braku. Ne boj se, još 
će te on voljeti više nego svoju prvu ženu.« 

»Ali ja ga ne ću, ne ću, mama! Ja ga mrzim!« 

»Umiri se, Lina! Moram ti nešto reći. Da su 
nam bolje prilike, ne bih ja tebe silila, da se 
udaš za onoga, koga ne voliš. Ali slušaj! Ti ne 
dobivaš gotovo ništa za miraz, pa tko će te u 
današnje vrijeme tako uzeti? Svijet gleda samo 
na novac. Tvoju sestru Miru teško sam udala, a 
tebe bih još teže. Promisli, on te uzima bez 
ičega osim onog najnužnijeg! Kad mi se po- 
tužila njegova majka, da joj nije drago, što joj 
je sin tako dugo udovac, ponudila sam joj tebe 
i rekla odmah sve. Ona je rekla, da te želi vi- 
djeti, pa ako se svidiš njenu sinu i njima, ne 
traže ništa. Lina! Oni su tako bogati, da bi ti 
bila ovdje među prvim damama, a uz tebe i tvoja 
jadna majka, koja se ne će inače moći dugo 
održati na ovom položaju. I onda još nešto: u 
L. ne možeš vjekovati kao djevojka, a tamo 
partije ne ćeš naći.« 

Majka je zagrli i reče: 

»Poslušaj i ne će ti biti žao!« 

Lina je stajala blijeda i kimnula glavom u znak 
pristajanja. Majka ju tada poljubi i klikne: 

»Tako, tako, djevojčice moja! Prva dama ćeš 
biti, čuješ li,. prva!« 

Kasnije, kad se već bila udala, nije nikad ni 
riječju spomenula njegovu pokojnu ženu ni si- 
na. Vladimir ga je često posjećivao, ali ona nije 
nikad izrazila želju, da ga vidi ili da što čuje o 
njemu. Tako su prošle tri godine. Za deveti Bo- 
risov rođendan odlučio je Vladimir, da ga do- 
vede kući na mjesec dana, a ona se zato mak- 
nula i otputovala u L. tužeći se, da joj gradski 
zrak škodi zdravlju . . . 


O svem tom razmišljala je sada i udisala miris 
tople ljetne noći. Sjedila je tako još dugo. 


II. 

Treći dan svog boravka u L. dobije Lina dva 
pisma. Jedno od svoga muža, koje je bilo hlad- 
no i poslovno i nije na nju djelovalo nikakvim 
dojmom, a drugo pismo od njene svekrve. Lina 
stade čitati svekrvino pismo: 

»Draga moja Lina! Najprije Te svi pozdrav- 
ljamo i želimo Ti ugodnu zabavu u L., za koji 
nam je Tvoja majka pričala, da je neobično ro- 
mantičan, Ne ću da gubim mnogo vremena s 
formalnostima, već ću da ti opišem jedan raz- 
govor, kojega sam slučajno nepozvana čula. 
Znaš, da je došao moj unuk, dragi mali Boris, 
kojega Ti uopće ne poznaješ (a to Ti jako za- 
mjeram), i mi svi smo njime ushićeni. Može 



MALE GUSLE I VELIKI GUSLAČ 


Ti posvjedočiti Tvoja majka, kako je pametan, 
nježan, a i lijep. Moj ubogi sin, koji je inače 
vrlo hladan i izgleda bez osjećaja, mnogo je 
veselili ovih dana, što Ti isto može posvjedočiti 
Tvoja majka, koja je naš stalni gost te nam za- 
mjenjuje Tebe. 

Jednog dana sjedim ja u sobi i čitam, a pred 
mojim prozorima razvija se razgovor. Ja slušam 
i prisluškujem, i dijete moje, vjeruj mi, suze 
mi kaplju na novine. Mali moj unuk govori mo- 
me sinu, svome ocu: 

,Tatice, čuo sam, da sam dobio novu mamu.’ 

,Da, srce,’ odgovara moj sin (i ko bi mislio, 
da on uopće znade za riječ srce!). 

,A gdje je ta nova mama? Ja je još nisam 
vidio?’ 

, Otputovala je.’ 

,Ah! ... A kako dugo si već oženjen?’ 

,Tri godine, Boris . . .’ 

,Ah! ... Pa zašto je ja nisam nikad vidio? I 
Milivoj, moj prijatelj iz škole, ima također ova- 
kovu drugu mamu, koja ga jako voli i on nju. 
Pa zašto moja druga mama . . .?’ . , 

,Šuti! Ona ne želi da te vidi!’ 

,0-o-o? A zašto?’ 

,Jer te ne voli . . .’ 

,Oh?! Pa još me nije ni vidjela!’. 

, Svejedno, dijete moje, ona te ne voli...’ 

,A tebe, tata?’ 

Nastala je šutnja. Ja sam se došuljala do pro- 
zora i pogledala dolje, a moj Vlado je imao 
pune oči suza. Čuješ li? Pravih pravcatih suza! 
,Ne znam, srce, hodi pa se igraj . . .’ 

Dječak otrči, ali se za čas vrati i reče: 

,Oh, kako bih je rado vidio! Da znaš, tata, 
kako jako!’ 

Što kažeš na to? Ne bi li ih pozvala u L., da 
djetetu ispuniš želju? Lina! Ja mislim, da je 
vrijeme, da ovo ledeno doba između nas sviju 
prestane. Ti nisi tako tvrda, kako se činiš, a ni 
moj sin tako zloban, kako izgleda. 

Mnogo pozdrava od sviju, a naročito od 

mame.« 

»Pa što je to sa mnom? Sva dršćem!« pitala 
se Lina odlažući pismo. 

»Suze u njegovim očima? Suze? Kako to? Ah, 
da, sjetio se svoje pokojne žene, i otuda tolika 
nježnost. Srce? Zar to on uopće može reći dje- 
tetu? Pa ja sam mislila, da je sretan, što mu sin 
nije kod kuće, jer ga djeca smetaju. Bog zna, 
kako izgleda, kad je nježan. Oh, da mi je vi- 
djeti,« mislila je i nehotice ponovila Borisove 
riječi: ,Kako bi rado vidjela kako rado . . .’ 
Zaklopi oči i zamisli sebi dječaka. Iste crte 
lica kao i u oca, samo nježne i mile bez zlobe. 
Oh, zar ne bi bila slast zagrliti to dijete i gle- 
dati mu dugo u oči, velike, sive tople? Zar ne 
bi život bio drugačiji, kad bi kraj sebe imala 
malo, živo, toplo biće, pravi kontrast svojem 
hladnom mužu? 

»Neka dođe! Neka dođe!« 


Iznenadni val radosti prelije joj dušu. Još ni- 
kad neokušana sreća pojavi joj se na vidiku, i 
ona se maši pera, da odmah napiše odgovor, ali 
joj suze zamute vid. Baci se u naslonjač i gla- 
sno stade jecati kao nekad, dok je bila dje- 
vojka. I učini joj se lakše, kao da je sa sebe 
skinula teški teret, koji joj je nametnula nepri- 
rodna ukočenost i hladnoća ... 

III. 

Starinska vila u L. kao da je oživjela. Cijeli 
dan trčkara Lina po njoj i nalaže služavci, što 
da preudesi ili popravi. Vrt brižljivo uređen, vrt 
stare tetke gotovo je opustošen, ali su zato sve 
vaze, koje postoje u vili, pune cvijeća. Iz ormara 
iznose se izvezeni stoljnjaci i razni ukrasni pred- 
meti, a Lina, koja nije nikad imala naročitog 
smisla za ukrašivanje stana, trči po sobama i 
nalaže služavci: 

»Evo ovo ovamo! Ovo ovamo! Onu vazu na 
stol, a ovu na kamiin!« 

U njoj se zbio preokret. Činilo joj se, da u 
cijeloj prirodi, u zraku, vodi i cvijeću lebdi neka 
djevičanska svježina, koja ju je preporodila. 
Učinilo joj se, da je još djevojkama ove tri go- 
dine, što su prošle, bile su kao tri hladna, prazna 
sna. I pianino, koji već dugo, dugo nije svojim 
zvucima opajao i razveseljivao Linu i njene 
starce, bio je svečano otključan. Prvi put nakon 
tri godine zabruje salonom mekani jasni akordi 
Štrausova valcera. Kroz zastave proviri jedna 
sunčeva zraka i osvijetli Lininu zlatnu glavu na- 
gnutu nad glašovirske tipke. Nježni prsti hitro 
su prebirali po tipkama izvodeći krasnu melo- 
diju besmrtnoga genija. Dva velika modra oka 
pod gustim trepavicama toplo su obuhvatile čas 
tipke, čas cijeli pianino milujući ga svojim pogle- 
dom, a oko usana treperio je zadovoljan smije- 
šak. U cijeloj vili vladala je užurbana atmosfera 
radosnog očekivanja, a tetka je uzdisala: 

»Zar sve to za tog tvog famoznog muža?« 

Lina se prene: 

»Ah ne-e! Ne, ne, tetiće, to je za jednoga ma- 
log dječaka, koji nije niko drugi, nego dijete 
iz prvog braka mojega muža, a zove se Boris. 
S mojim mužem doći će ovamo, a ja ti moram 
priznati, da ga uopće ne poznam. Nego znaš 
što! U salonu bi trebali drugi zastori, jer su ovi 
pretamni. Čini mi se, da ti imaš neke bijele za- 
store, koje ne upotrebljavaš. Nije li tako?« 

»Da, da, dobro je. Ali ja, znaš, ne volim baš 
odviše sunca.« 

»Ali tetiće, ta za dijete! Znaš, da mračne pro- 
storije nisu zdrave. Djeci treba mnogo sunca i 
zraka, a i tebi ne će škoditi, budi uvjerena. Ana 
i Martin neka to preudese.« 


POKUĆTVO KRULJAC 

TVORNICA NOVA GRADIŠKA 

ZAGREB, JURIŠIĆEVA ULICA BROJ 3., TELEFON 94-82 

»Bože, kako se brine za 
tog Borisa! Baš čudno!« mu- 
mljala je teta izlazeći iz Li- 
nine sobe. - 

Ogovor na Linin poziv, da 
dođu u L., stigao je. Bio je 
to kratak listić od njene sve- 
krve, koja ju sva sretna po- 
zdravlja i odobrava taj čin. 
jer da je to »prvi korak«, ko- 
ji će ih zbližiti* Lina se gor- 
ko nasmiješi i sjeti se Vladi- 
mirovih riječi: 

»Nijedna žena prije ni ka- 
snije . .. .« 

Ona se radovala djetetu, 
baš od srca radovala Bila je 
upravo nestašna kao djevoj- 
čica, a i njeno blijedo "liče db- 
bilo je ovdjć na svježem zrake 
zdravu- rumenu boju. Nijer-bila, • 
više ukočena velegradska go- - 
spođa, blijeda, hladna i čan- 
grizava, već onakva, kakva je bila osamnaest - 
godišnja Lina prije, nego je postala Vladimirova 
žena. 

Osvanuo je dan 15. srpnja. Nad L. je zasjalo 
sunce pozlaćujući drevne starinske kuće i nji- 
hove vrtove. Nedaleko mjesta tekla je mala 
rijeka Sura. Tu se Lina kao djevojčica često 
igrala i kupala. Nad Surom su se svijale grane 
starih dubova i vrba, a s jedne i druge obale 
bila je mala livada, a zatim šuma. Toga dana 
je sunce žarko pripeklo već rano, i oko 10 sati 
osjećala se nesnosna omara u zraku, 

»Bit će oluje,« govorio je stric, »a tvoji mo- 
raju danas stići.« 

»Oh, Bože, kako je to nezgodno! Pokisnut 
će dijete,« uznemiri se Lina, a teta joj uleti u 
riječ: 

»Dijete?? A tvoj muž? On neka pokisne, mili 
Bože, ako hoće, baš do kože!« 


VOLOVI — Naslikao Constantin Troyon 

Lina i stric udare u smijeh. Teta je nehotice 
zabugarila u stihovima nad njenim mužem. 

»Postaješ pjesnikinja: ,Mili Bože, sve do 
kože!’« 

Pucanj groma i bljesak munje trgne ih i za- 
tim udari silna kiša. Kao da se nebo otvorilo, 
sipala je ljetna oluja vodu na L., a grom za 
gromom je udarao. Teta je hodala krsteći se po 
sobi i uzdisala: 

»O Bože, kakvo nevrijeme, kakvo nevrijeme!« 

Kiša je lijevala četvrt sata, a onda prestane. 
Lina otvori prozor i zaviče: 

»Oh, kako je divan zrak! Dođite! No to će 
biti baš dobro za dijete.« 

Zrak je bio pun sićušnih kapljica vode. S lišća 
i drveća je kapala voda. Neobična svježina vla- 
dala je u prirodi, jer je kiša oprala svu pra- 
šinu s lišća i cvijeća, pa su divne prirodne boje 
zasjale u cijeloj svojoj ljepoti. (Nastavit će se.) 


POMLAĐENA STAROST 


I on je bio mlad. Imao je visok položaj i lijepu 
mlađu ženu. Imao je novaca i — što no bi reko 
— svega, što mu je na tom bijelom svijetu srce 
željelo . . , 

Ali vrijeme juri strelovito: ode mladost, umrije 
žena, i on se nađe star i sam na ovome svijetu. 
Život ga je prije mnogo mazio, i on je naučio, 
da ga svi tetoše i miluju. A sada je tako sam . . . 
Život mu se činio još uvijek prekratak, pa još 
nikako nije želio da umre, jer i smrt bje za nj 
velika zagonetka. 

On je ostario, ostario, a da nikada nije imao 
djece. Da mu je sada barem koje! I premda je 
ljubio i bio ljubljen, on je bio uvijek jednako 
gladan ljubavi . . . 

Nađe se žena mlada i zdrava. On ne želi bo- 
gatstva, već srca i mladosti.?. Ona je lijepa i 


Napisala Zorka Sever 
dobra, a i velika je sirota, i pristane, da še za nj 
uda ... 

Sad je opet imao dom. Samoća ga ne muči, 
mlada mu prolazi domom, koji sav dobiva novi 
čar. 

Život dalje teče, no on je našao ono, za čim je 
žudio: imadu dijete! Drago, lijepo djetešce! To 
je njegova krv! Njegov se život preobrazuje! 
Toga osjećaja dosada nikad nije oćutio, a ima 
mu već skoro tričetvrt stoljeća! Tko zna, dokle 
će još — no, kad jednom pođe u vječnost, iza 
njega će ostati zdravo i mlado dijete, njegova 
pomlađena krv ... i to ga smiruje . . . Tek sta- 
rost mu je pokazala, koliko treba cijeniti djecu, 
tko je ima, a tko je nema, baš je kao suha gra- 
na .. . Hvala Bogu, on osjeća u sebi pomlađenu 
starost . . . 

što z a ]\r i m; a. žene 


DESET SAVJETA DOBROJ 
SLUŽAVCI 

1. Radi s ljubavlju svoj posao! 

2. Misli na posao i na ono, što 
radiš, pa ćeš biti prije gotova i ne 
ćeš načiniti štete. ^ 

3. Ne mrgodi se, kad ti gospoda- 
rica spbčitne pogrešku, nego se pri- 
stojno ispričaj. 

4. Ne ogovaraj svoju gospodaricu 
po stubištu i u praonici. 

5. Govori o obitelji svojih gospo- 
dara tako, da bi to mogla slušati i 
tvoja gospodarica. 

6. Priznaj, da te tvoja gospoda- 
rica ima pravo naučiti ono, što ne 
znaš. 

7. Imaj na umu, da gospodarica 
ima pravo zapovijedati, a ti da treba 
da slušaš. 

8. Ne misli, da tvoja gospodarica 
nema nikakvih briga. 

9. Kad nastupaš u službu, ne reci, 
da sve znaš, kada si sama sebi svi- 
jesna, da samo malo znaš. 

10. Priznaj, da troškovi za služav- 
ku u kućanstvu nisu maleni (mnogo 
veći nego sama tvoja plaća!) i na- 
stoj, da to svojim radom odradiš u 
kućanstvu! 


Tjedni kalendar dobre domaćice 

Rlmokat. 

kalendar 

Lipanj — Juni 

Nedjelja 

Objed: Juha od telećih kosti s 
okrugljicama od jetara. Teleća pe- 
čenka s pirjanim graškom i salatom. 
Torta od jagoda. 

6 

Norbert 

Večera: Pečeno meso od objeda. 
Jagode. 

Ponedjeljak 

Objed: Juha od zelenja riže i 

7 

žemljinih okrugljica. Palačinke s me- 
som. 

Lukrecija 

Večera: Jaja sa salatom. 

Utorak 

8 

Objed: Juha od kopriva. Koba- 
sice u vinu. Savijača s trešnjama. 

Večera: Naduvak sa žličnjacima. 
(Cezner-Andrić: Domaćica u kuhinji, 

Medardo 

III. izdanje str. 65.) 

Srijeda 

Objed: Prežgana juha. Droblje- 
nac sa salatom. 

9 

Večera: Bugarski paprikaš. (Cez- 
ner-Andrić: Domaćica u kuhinji, III. 

Primo i F. 

izdanje str. 28.) 

Četvrtak 

IO 

Objed: Juha od artičoka. Riža s 
teletinom i salatom. 

Večera: Punjeni luk. (Cezner- 
Andrić: Domaćica ti kuhinji, III. iz- 

Margareta 

danje str. 27.) 

Petak 


11 

Objed: Kisela juha. Mahune s pr- 
ženim žemljinim mrvicama. Jagode. 
Večera: Drobljenac s trešnjama. 

Barnaba 

Subota 

12 

Objed: Juha od cvjetače. Punje- 
ne artičoke. Torta s trešnjama. 
Večera: Špinat s jajima. 

Ivan Fak. 


i 

Dobar tek 

Juha od zelenja, riže i žemljinih 

okrugljica. Nareži na ploške raznog 
zelenja i pirjaj na masti, zatim nalij 
vode i kuhaj, dok zelenje ne bude 
mekano. Sad ga prognječi kroz sito, 
posoli i kuhaj sa preparenom rižom. 
Na koncu zakuhaj i male žemljine 
okrugljice, velike kao trešnje. 

Riža s teletinom. Peci teletinu na 
masti i luku. Preparenu rižu pirjaj 
na masti i uspi je k mesu. Dodaj žlicu 
soka od rajčice, zalij i pirjaj, dok ne 
bude mekano. Dodaj i sitne paprike. 

Kobasice u vinu. Prepeći kobasice 
na masti s obadvije strane. Zatim ih 
zalij bijelim vinom i kuhaj.' Kad je 
umak prokuhan, nareži i poslaži na 
zdjelu odreske bijeloga kruha, pore- 
daj na to kobasice i prelij sve uma- 
kom. 

Palačinke s mesom. Zamuti od 2 
jaja, K 1 mlijeka i brašna tijesto za 
palačinke, pa ispeci palačinke. Ostat- 
ke mesa samelji, dodaj malo masti, 
jedno jaje, posoli, pobiberi, promije- 
šaj i namaži tom smjesom tanko pa- 
lačinke, koje onda poslaži u šerpu, 
prelij mlijekom, u kojem si razmutila 
jaje, i prepeći u pečenjari. 

Savijača od trešanja ili višanja. Ti- 
jesto za savijaču razvući, naškropi 
rastopljenim maslacem, na polovicu 
tijesta metni trešnje ili višnje bez 
koštica, pospi šećerom pomiješanim 
sa cimtom i cijelo posipaj mrvicama 
preprženim na maslacu. Savij i peci. 

KIT I. T TJ R N 


Radio 

Zagrebački radio u Hrvatskom kul- 
turnom tjednu. 6. VI. u 10 s., u 17 s. 

i u 19.30 s. prenosi sa festivala Hr- 
vatkog Pjevačkog Saveza, a u 20.20 
do 22 s. koncerti pjevačkih društava 
»Dr V. Maček« iz Oroslavlja, »Neve- 
na« iz Subotice i »Nove Zore« iz Lo- 
mnice. — 7. VI. u 19 s. predavanje 
Jeronimskoga Društva: Dr Ferdo 

Rožić »Značenje Hrvatskoga Knjiž. 
Društva sv. Jeronima«, u 20.30 s. konr 
cerat Zagrebačke Filharmonije. — 8. 
VI. u 20.30 s. komorni koncerat iz 
Hrvatskoga Glazbenog Zavoda. — 10. 
VI. u 19 s. predavanje Matice Hrvat- 
ske: Značenje i rad Matice Hrvatske, 
u 20 s. »Narodna godina« od Deže- 
lića i Širole. — 10. VI. u 20.30 s. 
koncerat Zagrebačkoga Kvarteta. — 

11. VI. u 10 s. predavanje Jeronim- 
skog Društva: Dr Josip Andrić »Rad 
i uspjesi Hrvatskoga Knjiž. Društva 
sv. Jeronima«, u 20 s. koncerat Hrv. 


Kruh naš svagdašnji neka bude 

AMKER KRUH 

Dobije se u svim boljim delika- 
tesama i mljekarnama. 

AJSK.HR kruh 

Je najzdraviji, jer se priređuje 
bez germe (pjenice) 

ZA LJETNU MODU 


Torta s jagodama. Načini na daski 
tijesto od 30 dkg brašna, 4 žumanjka, 
4 dkg šećera i 20 dkg maslaca te ga 
ispeci u obliku za tortu. Kad je pe- 
čeno, izvadi ga, pusti da ohladi. On- 
da odozgo prevuci snijegom od 3 
bjelanjka i 5 dkg šećera, pokrij gu- 
sto vrtnim jagodama, pospi šećerom 
i metni 10 minuta u vruću pečenjaru, 
da se načini korica. S. A. 

I F REG L E D 


pjev. društva »Sloboda«, u 20.30 s. 
koncerat orkestra Hrv. Glazbenog 
Zavoda. — 12. VI. u 19 s. predavanje 
Matice Hrvatske: Kako zamišljamo 
Maticu Hrvatsku u budućnosti, u 30 
s. prenos opere iz Hrv. Nar. Kaza- 
lišta. 

Događaji 

21. svibnja: Francuski ministar 

vanjskih posala Delbos u Bruxel- 
lesu vijeća s belgijskim kraljem 
i vladom. 

22. Italija objavila, da je za osvoje- 
nje Abesinije potrošila golemu 
svotu od 18 milijardi lira (tada 
je to bilo oko 50 milijardi di- 
nara). 

23. Talijanski kralj i kraljica vratili 
se iz Budimpešte u Rim. 

24. Otvorena svjetska izložba u Pa- 
rizu. 

25. Vatikan nastoji, da dođe do pri- 
mirja u Španjolskoj. 

DOMAĆICE 

Kupujte staklenu, porculan- 
sku i vatrostalnu (feuerfest) 
robu u domaćoj staklani 

R. PASA RIO 
Ilica 5 ZAGREB Ilica 5 


















Pustolovni roman u slikama 




ZLATNI OTOK 

8. NAPISAO R. L. STEVENSON - ILUSTRIRAO STJEPAN PETREŠEVIĆ 



»Hispaniola« je bila 
usidrena prilično daleko 
od kraja, te su morali 
čamcem do nje. Gdjegdje 
se čamac zapleo u ko- 
noplje drugih brodova. 


Kad su se uspeli na 
palubu, pozdravi ih po- 
moćnik Arrow, s kojim 
je squire bio dobar prija- 
telj. Bio je to star, opa- 
ljen mornar i škiljio je. 


Baš smo htjeli u so- 
bicu, kadli jedan mornar 
potiči i reče, da kapetan 
želi govoriti sa squireom. 
Zvao se Smollett- Na ri- 
ječ kapetanovu on uđe. 


Smollett reče, da mu 
se posada broda ne, svi- 
đa, jer da barut spremaju 
kod sebe pod pramac. 
Oni se nasmijaše njego- 
vim riječima. 


Za našu obitelj 


DJEČJE STRASTI 


Napisao Martin Čuturić 


Roditelji bi se radovali, kad 
bi im djeca uvijek ostala nevi- 
na i jednostavna kao u prvim 
godinama života. Tada bi im, 
makar i silom, mogli diktirati, 
da rade po volji oca i majke, 
te bi njihovo odgajanje bilo 
vrlo lagano. No ubrzo dolazi 
vrijeme, kad se djeca teže 
podvrgavaju volji roditelja i kad 
joj najradije protuslove. Sitne 
strasti, koje nismo ni zapazili, 
podigoše glavu i otkrivaju se 
kao — srdžba, ljubomor, zavist, 
oholost, razmaženost i t. d. I 
kod brižne obitelji nastaje pravo 
komešanje; nježna majka zapla- 
če, otac se ljuti i udara po dječ- 
jim ručicama, baka veli, kako 
se danas redovito rađaju zloče- 
stija djeca nego nekada prije, 
djed naglašuje ustrpljenje, jer 
se djeca sama od sebe razviju 
i poprave, strina predlaže, da 
se dijete zatvori i strogo kazni, 
a uznemirena stara služavka, da 
mu se dade — šalica kamilice, 
jer je to najsigurniji lijek za 
sve ... A svi griješe! 

Zašto plakati i bojati se? Bog 
nam nije dao djecu za kaznu. 
Zašto se ljutiti, zašto vikati i 
kažnjavati? To može doista da 
ima značenja, ali nije glavno ni 
jedino srestvo da se doskoči od- 
goju. Narod veli, da je šiba do- 
šla iz raja — i kaznu možemo 
u odgoju upotrijebiti, ali kad su 
nam uzmanjkala sva druga sre- 


stva i mogućnosti, i to što rje- 
đe i što razboritije! . . . 

Zapamtimo, kazna i vikanje 
ponajviše ne će izbrisati dječje 
strasti i zle sklonosti; a često će 
polučiti baš protivan rezultat — 
i posijat će neprijateljstvo i 
razdor među djecom i roditelji- 
ma. Međutim roditelji svojoj 
djeci uvijek moraju ostati ono, 
što doista jesu, t. j. otac i maj- 
ka, koji neizmjerno ljube svoju 
djecu i koji im žele samo dobro. 
To djeca treba da osjete i da 
znadu, jer je tajna odgoja dje- 
ce baš u tome, da u roditeljima 
gledaju i doista nalaze najbo- 
ljeg prijatelja i suradnika, koji 
ih oslobađa zla i pomaže im u 
napredovanju prema dobru i sa- 
vršenstvu. 

Djeca vaša nisu vaši neprija- 
telji, s kojima se morate tući i 
neprestano biti u ratnom odno- 
su. Ljubav, ustrpljenje i mir 
kreposti su, koje? bezuvjetno 
morate upotrijebiti u odstranje- 
nju strasti i zlih sklonosti iz sr- 
daca svoje dječice. Ako s ičim 
postignete, da vam se djeca po- 
prave, to ćete postići takvim na- 
činom i postupkom! 

No pazite takav postupak 
prema djeci ne smijemo pobr- 
kati s indiferentnošću ili s bez- 
brižnom nadom, da će se dijete 
već samo od sebe popraviti. Za- 
pamtimo, da se dijete samo od 
sebe može jedino pogoršati. 


Pomoć, koju ćemo djeci pru- 
žiti, sastoji se poglavito u ovo- 
me: da odgojimo u njima jaku 
volju! Jedino se voljom, dječjom 
voljom mogu skršiti strasti; za^ 
to je treba djetetu dati ili mu je 
povećati, ako je malo ima, ili 
mu je upraviti pravim putem, 
ako je ima od prirode . . . 

Odgajajući dječju volju tre- 
ba da vodimo brigu, da dijete 
naučimo da hoće ne sve, nego 
jedino ono, što je dobro — bez 
obzira na trud i žrtve. Trud i 
žrtva nužno prate naše htijenje 
prema dobru, pa je i tajna od- 
goja volje baš u tome, da pri- 
vikavamo djecu na napore, na 
rad, na odricanja, na pregara- 
nja. Škola žrtve jest najprikla- 
dnija škola za svladavanje stra- 
sti i zlih Sklonosti! 


DOMAĆA TVRTKA 

RUDOLF BAUMAN 

ZAGREB, ILICA BROJ 15 

Preporuča vunene i svilene tkanine za 
gospođe, muške štofove, platno i t. đ. 

Veliki izbor. Jeftine cijene. 


OTPREMNIČKI) PODUZEĆE 

ELIAŠ I LAH (vi. Radej Ivan) 

ZAGREB 

Nikollćeva ulica 10 — Telef. 24-05 

IVI 


DJEČJA RADOZNALOST. 
B o ? i c a: »Mamice! Zar ne> da^ 
se sladoled kuha na ledu? . . .« 

KOD LIJEČNIKA: Liječnik: 

»Pijete li?« 

Bolesnik: »Ne.« 

»Pušite li?« 

»Ne.« 

»Plešete li?« 

»Ne.« 

»Sjedite li mnogo u kavani?« 

»Ne polazim kavane.« 

»Jeste li oženjen?« 

»Ne.« 

»Idete li u kazalište?« 

»Ne.« 

»U kino?« 

»Ne.« 

»Možda previše radite?« 

»Ne radim baš ništa.« 

»E, onda, čovječe Božji, ja ne 
znam, čemu ste vi uopće na svi- 
jetu? . . .« 

MEĐU PRIJATELJICAMA. 
C i 1 i k a: »Tvoj muž ne pije, ne 
puši, ne karta . . . Mora da je 
vrlo odlučan čovjek.« 

A n k a: »On nije, ali zato sam 
tim odlučnija ja!« 

ŽELJA. A: »Htio bih imati to- 
liko novaca, da mogu kupiti ci- 
jeli čopor slonova!« 

iB: »A zašto bi zapravo htio 
da kupiš čopor slonova?« 

A: »Koješta!... ne da kupim 
— htio bih samo da imam toli- 
ko novaca.« 

AH TAKO! Besposleni: 
»Ne će vam biti žao, ako me 


uzmete u posao. Bit ćete sa 
mnom- zadovoljni. Ja-radim za 
troje!« 

Poslodavac: »Ta valjda 
ne govorite ozbiljno?« 

Besposleni: »Da — za se- 
be, za ženu i za dijete!« 

LOGIČNO. Žena: »Opet do- 
laziš ravno iz birtije?« 

Muž: »Svakako. Ta valjda ne 
mogu neprestano tamo ostati!« 

TEŠKA STVAR. Muž (vraća- 
jući se veseo sa izleta): »Slatko 
moje srčeko . .- . huik . . . nemoj 
se srditi . . . huik ... ali kaput 
mi je v blato odletel . . .« 

Žena: »Pa kaj ga nisi mo- 
gel zadržati? — ti nesrećo jed- 
na!« 

Muž: »Nisem . . . huik . . . kaj- 
ti sem ga imal na sebi . . . huik!« 

ČUDOM SPAŠEN. Novinar: 
»I vi ste jedini preživjeli taj bro- 
dolom? Kako ste se samo spa- 
sili?« 

Putnik: »Evo, ponajprije 
da vam reknem, da sam zaka- 
snio na taj parobrod . . .« 

U TRAMVAJU. Konduk- 
ter: »Ovdje se ne smije pušiti, 
gospodine! Zar ne vidite, da je 
napisano: Pušenje zabranjeno!« 

Gospodin (mirno) : »E, kad 
bi se čovjek mogao držati svega, 
što piše u tramvaju! Eno ondje 
na primjer piše: Svi nosite tople 
zimske Tivar-kapute! — I to po 
ovoj vrućini!« 


PRAZNOVJERJE. A: »Te tvo- 
je cipele sigurno nisu plaćene, 
jer neobično škripe.« 

B: »Mani se, čovječe, prazno- 
vjerja! Kad bi to bila istina, on- 
da bi mi i šešir škripao!« 



FRKOVIĆ I DRUG 

u državi 


Svjetiljka za žlvaći stroj 

Elektro materijal izravno iz I-a svjetskih 
tvornica nudi na veliko i malo 



JOSIP KLIMAN, ZAGREB 

Strosmayerov trg 7 — Telefon br. 76-68 


DOBRIJAN KAO ŠAHIST 






Po moru se čika vozi 
bez brige i straha, 
na palubi lulu puši 
i igra se šaha! 


Ali brod je naišao 
na veliku minu, 
stradao je i sad eno 
tone u dubinu! 


A naš čika smjelo skače 
usred mora pusta 
i ne pušta šah iz ruke 
ni lulu iz usta . . . 


Nestalo je silnog broda 
u morskoj dubini, 
čika puši i igra se 
na plavoj pučini . . . 


Ilustrovani tjednik „Obitelj" izlazi svake nedjelje. Pretplata 30 Din na tri mjeseca, za inozemstvo 4 dolara godišnje. Pretplata se plaća unaprijed 
Rukopisi se ne vraćaju. „ Obitelj “ izdaje Konzorcij kuća Dobre Štampe. Za izdavača i uredništvo odgovara Dr Josip Andrić, glavni urednik „ Obitelji ‘ 
Zagreb, Trenkova 1. Adresa uredništva i uprave „Obitelji": Zagreb, Trg Kralja Tomislava 21. Telefon 54-17. Ček. rač. pošt. šted. br. 33.536 
„ Obitelj “ se tiska u Tiskari Narodnih Novina u Zagrebu. Za tiskaru odgovara V. Kirin, Deželićeva ul. 2. 




V 




jt 


y 




r j 




Lijevo: Jednostavni proljetni sportski kostim iz tamnoplave tkanine sa dvije bluzice. — Desno: Moderni komplet 
sa kockastim haljetkom. Suknja jednobojna tamno-smeđa. K tome prikladne dvije bluzice. Mijenjajući bluze dajemo 

kostimu ili kompletu eotovo nov izgled. 



D1EČIE SKLONIŠTE Č. SS. OD MALOG ISUSA U ŽUPI SV. JERONIMA U ZAGREBU 

3. Djeca iz skloništa pod 
Foto Finaerle 






